钦定古今图书集成/历象汇编/庶征典/第167卷 > 《京兆府献三足乌赋》王颜
## 钦定古今图书集成/历象汇编/庶征典/第167卷 > 《京兆府献三足乌赋》王颜

“夫何赫赫之太阳，忽降精于乌鸟，乃呈瑞于皇王，足
应《干》之三数，目耀日之九芒。降天邑而予我李，浴咸
池而自扶桑。”尝空闻于前牒，今实观于殊祥。天既无
私，祥何能隐？昭圣代之有应，垂休征之无尽。瑞于帝
室，表大孝于天衷。献自尹京，验长安之日近。始至也，
众羽骇集，伊人惊萃，迈麟凤之时见，何鹰隼之能畏？
如深就日之诚，不效抟风之志。愿委质而入贡，终依
仁以驯致。入铜笼而戢翼，向金殿而矫翅。将告于休，
似对以臆。由是怜楚人之迷凤，陋越裳之献翟。小哉
栖棘之鸾，蔑矣应风之鶂。未如我陪日驭之出入，游
天居之岑寂。曩有赤而呈美，白以效灵。俱非应乎殊
贶，亦或载于祥经。终未如符孝理之“永锡，昭宝运之
康宁”，则如尧舜登极，夔龙夹辅，布政无偏，惟贤是取，
故得感阳精于上帝，赞阴阳于下土，光昭万叶，辉映
千古。良史当载美而记时，𫍲才顾赓歌而蹈舞。